62005CJ0400_BG
Страни по делото
Основания за решението
Диспозитив
Страни по делото
По дело C-400/05
с предмет преюдициално запитване, отправено на основание на член 234 ЕО от Hoge Raad der Nederlanden (Нидерландия) с акт от 11 ноември 2005 г., постъпил в Съда на 16 ноември 2005 г., в рамките на производство по дело
B.A.S. Trucks BV
срещу
Staatssecretaris van Financiën,
СЪДЪТ (пети състав),
състоящ се от: г‑н R. Schintgen, председател на състав, г‑н A. Borg Barthet (докладчик) и г‑н E. Levits, съдии,
генерален адвокат: г‑н J. Mazák,
секретар: г‑н R. Grass,
предвид изложеното в писмената фаза на производството и в съдебното заседание от 16 ноември 2006 г.,
като има предвид писмените становища, представени:
– за B.A.S. Trucks BV, от адв. H. de Bie и адв. M. Ouwehand, advocaten,
– за нидерландското правителство, от г‑жа H. G. Sevenster, г‑жа C. ten Dam, както и от г‑н P. van Ginneken, в качеството на представители,
– за Комисията на Европейските общности, от г‑жа J. Hottiaux, в качеството на представител, подпомагана от адв. F. Tuytschaever, advocaat,
предвид решението, взето след изслушване на генералния адвокат, делото да бъде разгледано без представяне на заключение,
постанови настоящото
Решение
Основания за решението
1. Преюдициалното запитване се отнася до тълкуване на подпозиция 8704 10 от Комбинираната номенклатура, намираща се в приложение I към Регламент (ЕИО) № 2658/87 на Съвета от 23 юли 1987 г. относно тарифната и статистическа номенклатура и Общата митническа тарифа (ОВ L 256, стр. 1), изменен с Регламент (ЕО) № 2261/98 на Комисията от 26 октомври 1998 г. (ОВ L 292, стр. 1, наричана по-нататък „КН“).
2. Запитването е отправено в рамките на спор между дружество B.A.S. Trucks BV (наричано по-нататък „BAS Trucks“) и Inspecteur der Belastingdienst — Douanedistrict Rotterdam относно тарифното класиране на две моторни превозни средства, наречени „Dumptrucks“, в подпозиция 8704 10 от КН като самосвали, конструирани за използване извън пътната мрежа.
Правна уредба
Международното право
3. Международната конвенция, с която е създадена Хармонизираната система за описание и кодиране на стоките (наричана по-нататък „ХС“), сключена в Брюксел на 14 юни 1983 г., и протоколът за изменение към нея от 24 юни 1986 г. (наричана по-нататък „Конвенцията за ХС“) са одобрени от името на Общността с Решение 87/369/ЕИО на Съвета от 7 април 1987 г. (ОВ L 198, стр. 1).
4. По силата на член 3, параграф 1 от посочената конвенция всяка договаряща страна се задължава да приведе своите тарифни и статистически номенклатури в съответствие с ХС, да използва всички нейни позиции и подпозиции без допълнения или изменения заедно със съответните им кодове и да следва последователността на номериране по тази система. Всяка договаряща страна освен това се задължава да прилага общите правила за тълкуване на ХС и всички забележки към разделите, главите и подпозициите, както и да не изменя обхвата им.
5. Съветът за митническо сътрудничество, понастоящем Световна митническа организация, учреден с международната конвенция за създаване на посочения съвет, подписана в Брюксел на 15 декември 1950 г., съгласно определените в член 8 от Конвенцията за ХС условия одобрява обяснителните бележки към ХС, приети от предвидения в член 6 от Конвенцията Комитет по ХС.
6. Обяснителната бележка към ХС по позиция 8704 от нея гласи:
„Под тази позиция освен това попадат:
1) Самосвалите, които са превозни средства със здрава конструкция, снабдени с обръщателна платформа или с отварящо се дъно, конструирани за превоз на строителни отпадъци или на различни материали. Тези съоръжения с ходова част със зависимо окачване на колелата или с шарнирни шасита обикновено са оборудвани с колела за движение по всякакви терени и могат да се движат по меки почви. […]
[...]“ [неофициален превод].
7. Обяснителната бележка към ХС по подпозиция 8704 10 съдържа следното:
„Самосвалите по настоящата подпозиция като цяло се различават от други превозни средства, предназначени за транспортиране на стоки (по-специално от камионите с платформа), предвид факта че притежават следните характеристики:
— […]
— нямат окачване на осите,
— усилена спирачна система,
— ограничена максимална скорост и радиус на действие,
— специални високопроходими гуми,
— […]
Уместно е обаче да се отбележи, че някои самосвали са специално конструирани за използване в мини или тунели, като например тези с отварящо се дъно. […]“ [неофициален превод].
Общностно право
8. Комбинираната номенклатура, създадена с Регламент № 2658/87 за нуждите на Общата митническа тарифа и на статистиката на външната търговия на Общността, е основана на ХС, от която тя възпроизвежда шестцифрените позиции и подпозиции, като със седмата и осмата цифра се създават подразделения, характерни само за тази номенклатура.
9. Приложимата към обстоятелствата по главното производство редакция на КН се намира в приложение I към Регламент № 2261/98. Втората част от това приложение съдържа раздел XVII, озаглавен „Транспортни средства“. В този раздел по-конкретно се намира глава 87, озаглавена „Автомобилни превозни средства, трактори, мотоциклети и велосипеди, и други сухопътни превозни средства, техните части и принадлежности“. В тази глава попада позиция 8704, която съдържа по-конкретно следните подпозиции:
„8704		Автомобилни превозни средства за транспорт на стоки:
8704 10	— Самосвали, конструирани за използване извън пътната мрежа:
— — с бутален двигател със запалване чрез компресия (дизелов двигател или дизелов двигател с термостартер) или с искрово запалване:
8704 10 11	— — — с бутален двигател със запалване чрез компресия (дизелов двигател или дизелов двигател с термостартер), с работен обем, превишаващ 2 500 cm 3, или с бутален двигател с искрово запалване, с работен обем, превишаващ 2 800 cm 3 .
[…]
— други, с бутален двигател със запалване чрез компресия (дизелов двигател или дизелов двигател с термостартер):
[…]
8704 23 	— — с максимално общо тегло, превишаващо 20 t:
[…]
— — — други:
[…]
8704 23 99 	— — — — употребявани“ [неофициален превод].
10. В началото на всеки раздел – и в рамките на разделите – в началото на всяка глава от КН има известен брой забележки, а именно забележки към разделите или главите.
11. Раздел XVII не съдържа забележки, които следва да бъдат отчетени в настоящото производство.
12. Комисията на Европейските общности обаче е публикувала обяснителни бележки по КН съгласно член 10, параграф 1 от Регламент (ЕИО) № 2658/87 (ОВ C 287, 1998 г., стр. 1). Обяснителните бележки относно позиции 8704 10 11 до 8704 10 90 от КН в редакцията им, в сила към момента на събитията по спора в главното производство, предвиждат следното:
„Към тези подпозиции принадлежат главно превозните средства, снабдени с обръщателна платформа, предна, задна или с отварящо се дъно, специално конструирани за транспортиране на пясък, чакъл, пръст, камъни и други, и предназначени за кариери, за мини или за строителни обекти, за изграждане на пътища, летища и пристанища […]“ [неофициален превод].
13. Общите правила за тълкуване на КН, присъстващи в първа част, раздел I, A от нея, предвиждат:
„Класирането на стоките в Комбинираната номенклатура се извършва съгласно следните принципи.
1. Приема се, че наименоването на заглавията на разделите, на главите или на подглавите има само указателна стойност, като класирането се определя законно съгласно текста на позициите и на забележките към разделите или към главите, и съгласно следващите правила, когато те не противоречат на текста на посочените позиции и на забележките към разделите или към главите.
[…]
3. Когато стоките биха могли да се класират в две или повече позиции […], класирането се извършва по следния начин.
a) Позицията, която най-конкретно описва стоката, трябва да има предимство пред позициите с по-общо значение. […]
[…]
6. Класирането на стоките в подпозициите на една и съща позиция е нормативно определено съгласно текста на тези подпозиции и забележките към подпозициите, както и — съответно — съгласно горните правила, при уговорка че могат да се сравняват само подпозиции на еднакво ниво. Освен при наличие на разпоредби в противоположен смисъл за целите на това правило се прилагат и забележките към разделите и главите.“ [неофициален превод]
Спорът по главното производство и преюдициалният въпрос
14. BAS Trucks внася в Европейския съюз най-вече употребявани самосвали. През м. юни 1998 г. то прави две искания за обвързваща тарифна информация с предмет съответно превозно средство с марката „MAN“ и превозно средство с марката „Scania“.
15. С тарифна информация от 30 юли 1998 г. нидерландските митнически власти класират въпросните две превозни средства в подпозиция 8704 23 99 съгласно КН.
16. Като счита, че двете превозни средства трябва да се класират в подпозиция 8704 10 11 по КН, BAS Trucks подава жалба по административен ред срещу обвързващата тарифна информация, която впоследствие е отхвърлена. То обжалва решението за отказ, което е потвърдено от Gerechtshof te Amsterdam. BAS Trucks подава касационна жалба пред Hoge Raad der Nederlanden.
17. Препращащата юрисдикция описва въпросните продукти по следния начин:
„Двете превозни средства са обор удвани с кабина за водача и платформа с плоско дъно и са предназначени да превозват пясък, камъни, строителни отпадъци и т.н. Предната стена на платформата стига до края на кабината. Превозните средства освен това притежават усилено шаси със зависимо окачване на четири оси, от които двете предни са двигателни. Осите притежават редуктори на главините за увеличаване на мощността на колелата по тежки терени.
Превозните средства са оборудвани с колела от 22 и 24 цола, с гуми от специален тип (зигзагообразен профил) за употреба по меки терени. Когато са без товар, те могат да развият до 85 km/h. Вместимостта на резервоара е съответно 300 и 400 литра, а средният разход на гориво — 1:1,3, като радиусът им на действие е съответно 400 и 550 километра. Спирачната мощност на превозните средства е 4 100 KW и е по-висока от тази на обикновен камион (1 900 до 2 400 KW). Превозните средства имат двигател със запалване чрез компресия. Работният обем на Scania P 113 8×4 е 11 028 cm 3 . Работният обем на MAN 41 372 8×4 е 22 967 cm 3 .
Собственото тегло на P 113 8×4 е 14 800 килограма, товароносимостта — 21,200 килограма. Собственото тегло на MAN 41 372 8×4 е 14 420 килограма, товароносимостта — 21 580 килограма. Съотношението и при двете превозни средства между ненатоварено състояние и товароносимост не надвишава 1:1,6.“
18. Препращащата юрисдикция счита, че текстът на подпозиция 8704 10 по КН не дава достатъчно указания за сигурното тарифно класиране на въпросните превозни средства, дори с оглед на информацията относно позиция 8704, предоставена от Световната митническа организация и от Европейската общност. Освен това, макар според нея решението от 16 септември 2004 г. по дело DFDS (C‑396/02, Recueil, стр. I‑8439) да отстранява всякакви съмнения относно квалифицирането на „самосвали“ по смисъла на подпозиция 8704 10 по КН, то не уточнява начина, по който следва да се тълкува критерият „конструирани за използване извън пътната мрежа“, който също е част от текста на тази подпозиция.
19. При това положение Hoge Raad der Nederlanden решава да спре производството и да постави на Съда следния преюдициален въпрос:
„Обстоятелството, че самосвали, които са конструирани за използване и на обществени пътища с настилка, с оглед на техните характеристики представлява ли пречка да бъдат класирани в позиция 8704 10 по [КН]?“
По преюдициалния въпрос
Становища, представени на Съда
20. BAS Trucks поддържа, че камионите, предмет на спора, са конструирани за използване извън пътната мрежа. Според него фактът, че същите могат да се движат по обществени пътища с настилка, не изключва конструирането им за използване извън пътната мрежа. То твърди, че нито забележките по глава 87, нито подпозиция 8704 10 по КН съдържат уточнение, че самосвалите трябва да са конструирани само за използване извън обществените пътища. То добавя, че макар тези самосвали да могат да се движат по пътищата, това е икономически неизгодно поради високите разходи и ограничения радиус на действие, които те имат в сравнение с обикновените камиони.
21. Поради това BAS Trucks предлага на Съда отговорът на въпроса да бъде, че не представлява пречка за класиране в подпозиция 8704 10 по КН обстоятелството, че самосвали, конструирани за използване извън обществените пътища, могат по изключение да се движат по тях поради своите качества.
22. Нидерландското правителство поддържа, че текстът на подпозиция 8704 10 по КН поставя две кумулативни изисквания, за да може дадено превозно средство да се класира в тази подпозиция, а именно да е „самосвал“ и да е конструирано за използване извън пътната мрежа. Според това правителство второто условие е самостоятелно изискване и трябва да бъде изпълнено отделно от първото, като то поддържа, че ако посочените самосвали са предназначени не само за използване извън пътната мрежа, но и по обществените пътища, те не могат да се класират в подпозиция 8704 10 по КН. Нидерландското правителство тълкува израза „конструирани за използване извън пътната мрежа“ в смисъл, че за да могат да попаднат в подпозиция 8704 10 по КН, самосвалите трябва да са конструирани само за използване извън пътната мрежа.
23. Поради това нидерландското правителство предлага на Съда отговорът на въпроса да бъде, че ако самосвалите са конструирани за използване и по обществени пътища с настилка, с оглед на техните характеристики те не могат да се класират в подпозиция 8704 10 по КН.
24. Според Комисията нито в текста на самата позиция по КН, нито в обяснителните бележки към КН, нито в тези към ХС присъстват указания, че самосвалите трябва да бъдат конструирани само за използване извън пътната мрежа. Според тази институция компетентните национални органи на практика трябва да проверяват във всеки отделен случай дали самосвалът е конструиран предимно за използване извън пътната прежа или по обществени пътища с настилка. В последния случай той не може да се класира в подпозиция 8704 10 по КН.
25. Поради това Комисията предлага отговорът на въпроса да бъде, че ако самосвалите са конструирани за използване и по обществени пътища с настилка, с оглед на техните характеристики по принцип няма пречка те да се класират в подпозиция 8704 10 по КН. Тя добавя, че националният съдия следва да прецени, въз основа на всички характеристики на самосвалите и като отчита съответните обяснителни бележки по КН и ХС, дали те попадат в подпозиция 8704 10 по КН.
Отговор на Съда
26. Препращащата юрисдикция по същество иска да установи дали обстоятелството, че „самосвали“ по смисъла на подпозиция 8704 10 от КН са конструирани така, че могат да бъдат използвани и по обществени пътища с настилка, представлява пречка те да се класират в посочената подпозиция.
27. Трябва веднага да се отбележи, че съгласно трайно установената съдебна практика, за да се гарантира правната сигурност и лесният контрол, решаващият критерий за тарифното класиране на стоките трябва по правило да се търси в техните обективни характеристики и качества, определени в текста на позицията по КН, както и в забележките към разделите или главите (вж. по-конкретно Решение по дело DFDS, посочено по-горе, точка 27, Решение от 15 септември 2005 г. по дело Intermodal Transports, C‑495/03, Recueil, стр. I‑8151, точка 47 и Решение от 8 декември 2005 г. по дело Possehl Erzkontor, C‑445/04, Recueil, I‑10721, точка 19).
28. Обяснителните бележки във връзка с КН, изготвени от Комисията, а тези относно ХС — от Световната митническа организация, значително подпомагат тълкуването на обхвата на различните позиции, без обаче да имат правнозадължителна сила (вж. Решение от 28 април 1999 г. по дело Mövenpick Deutschland, C‑405/97, Recueil, стр. I‑2397, точка 18).
29. Освен това предназначението на продукта може да бъде обективен критерий за класиране, доколкото то е вътрешно присъщо за този продукт, като последното трябва да се прецени в зависимост от обективните характеристики и качества на продукта (вж. Решение от 1 юни 1995 г. по дело Thyssen Haniel Logistic, C‑459/93, Recueil, стр. I‑1381, точка 13).
30. Както Съдът е изтъкнал в точка 31 от Решение по дело DFDS, посочено по-горе, текстът на подпозиция 8704 10 по КН предпоставя, че превозното средство отговаря на две условия, за да е възможно да се класира в тази подпозиция, а именно да е „самосвал“ и да е конструирано за използване извън пътната мрежа.
31. Следва да се приеме за установено, че единственият критерий, отбелязан от нидерландското правителство, за да откаже класирането на превозните средства, предмет на спора, като самосвали по смисъла на подпозиция 8704 10 по КН, е обстоятелството, че същите са конструирани за използване не само извън пътната мрежа, но и по обществените пътища с настилка.
32. От текста на подпозиция 8704 10 по КН е видно, че това е конкретна позиция за превозни средства, конструирани със специална употреба, а именно натоварване и разтоварване на различни материали извън пътната мрежа. Другите категории моторни превозни средства, предназначени за транспорт на стоки, попадат под общите подпозиции, които правят разграничение не според предвидената употреба, а съгласно конкретните технически характеристики на тези превозни средства. От това следва, както подчертава генерален адвокат Stix-Hackl в точка 33 от заключението си по посоченото по-горе дело DFDS, че специалното предназначение на самосвалите съставлява решаващ критерий за класирането в подпозиция 8704 10 по КН.
33. Обяснителните бележки към КН по подпозиции 8704 10 11—8704 10 90 описват самосвалите като превозни средства, „специално конструирани за транспортиране на пясък, чакъл, пръст, камъни и други, и предназначени за кариери, за мини или за строителни обекти, за изграждане на пътища, летища и пристанища“.
34. Обяснителните бележки по ХС към подпозиции 8704 и 8704 10 описват самосвалите като превозни средства, които „обикновено са оборудвани с колела за движение по всякакви терени и [могат да] се движат по меки почви“, имащи по-малка максимална скорост и радиус на действие в сравнение с превозните средства, които поначало са конструирани за използване по обществени пътища с настилка и по правило са снабдени със специални гуми за меки почви.
35. Като цяло, като се отчитат вътрешноприсъщите характеристики на самосвалите по подпозиция 8704 10 по КН, а именно колела за всякакви терени, специални гуми за меки почви и ограничена максимална скорост и радиус на действие, очевидно тези превозни средства са предназначени основно за превоз на материали в кариери, мини или строителни обекти, т.е. извън пътната мрежа. Тези характеристики ги отличават от другите превозни средства, предназначени за превоз на стоки, като за разлика от последните те са предназначени за движение главно по терени, различни от обществените пътища с настилка.
36. Видно от предходното, за да могат да бъдат класирани в подпозиция 8704 10 по КН, самосвалите трябва да са специално конструирани за транспортиране и разтоварване на материали извън пътната мрежа.
37. Нито от текста на подпозиция 8704 10 по КН, нито от обяснителните бележки към Комбинираната номенклатура и към ХС обаче може да се заключи, че посочените самосвали трябва да са конструирани така, че да могат да се използват само извън пътната мрежа.
38. Противно на поддържаното от нидерландското правителство, основната характеристика на самосвалите, посочени в подпозиция 8704 10 по КН, не представлява изключването на възможността те да се движат по пътната мрежа, а това, че са конструирани да се движат главно по неравен в по-голяма или по-малка степен терен. Обстоятелството, че самосвалите са конструирани така, че допълнително могат да се движат и по обществени пътища с настилка, следователно не е определящ елемент за тяхното класиране в КН.
39. От горното следва, че конструирането на даден самосвал така, че да може да се движи не само извън пътната мрежа, но и по обществени пътища с настилка, не е достатъчно основание само по себе си той да не бъде класиран като самосвал по смисъла на подпозиция 8704 10 по КН.
40. Националните органи следва да проверяват във всеки отделен случай, по пътя на съдебния контрол, дали даден самосвал е конструиран специално и главно за използване извън пътната мрежа или пък е конструиран специално за използване по обществени пътища с настилка. За тази цел следва да се определи дали въз основа на всички характеристики на въпросното превозно следство то има съществените характеристики, изброени в съответните обяснителни бележки към Комбинираната номенклатура и ХС.
41. Поради това на поставения въпрос следва да се отговори, че подпозиция 8704 10 по КН трябва да се тълкува в смисъл, че в нея попадат самосвалите по смисъла на въпросната подпозиция, които са конструирани, специално и главно за да бъдат използвани извън обществени пътища с настилка. Фактът, че самосвалите имат характеристики, които като допълнение им позволяват да се движат по обществени пътища с настилка, не представлява пречка за тяхното класиране като самосвали по смисъла на тази подпозиция.
По съдебните разноски
42. С оглед на обстоятелството, че за страните по главното производство настоящото дело представлява отклонение от обичайния ход на производството пред препращащата юрисдикция, последната следва да се произнесе по съдебните разноски. Разходите, направени за представяне на становища пред Съда, различни от тези на посочените страни, не подлежат на възстановяване.
Диспозитив
По изложените съображения Съдът (пети състав) реши:
Подпозиция 8704 10 от Комбинираната номенклатура, намираща се в приложение І към Регламент (ЕИО) № 2658/87 на Съвета от 23 юли 1987 година относно тарифната и статистическа номенклатура и Общата митническа тарифа, изменена с Регламент (ЕО) № 2261/98 на Комисията от 26 октомври 1998 г., трябва да се тълкува в смисъл, че в нея попадат самосвалите по смисъла на въпросната подпозиция, които са конструирани, специално и главно за да бъдат използвани извън обществени пътища с настилка. Фактът, че самосвалите имат характеристики, които като допълнение им позволяват да се движат по обществени пътища с настилка, не представлява пречка за тяхното класиране като самосвали по смисъла на тази подпозиция.